La contaminació atmosfèrica de l’AMB és un problema de salut
pública de primer ordre. El 50% de la contaminació (NOx i PM) és
causat pel trànsit motoritzat.

El canvi climàtic és una realitat , la generació de CO2 derivada
de l’activitat humana és la principal causant d’aquest fenomen i
és el més accelerat que s’ha conegut mai. Cal actuar per fer-hi
front i TMB és part de la solució.

S’estan impulsant nous models de ciutat que prioritzen les
persones i la protecció del medi ambient. Ciutats que aposten per
modes de transport més sostenibles.

S’estan definint polítiques de restricció del trànsit del vehicle
motoritzat, que han de permetre millorar la qualitat de l’aire de
les nostres ciutats i que requereixen sistemes de transport amb
capacitat per absorbir l’increment de la demanda.

Entre d’altres, les aportacions de TMB a la sostenibilitat de
l’àrea metropolitana de Barcelona són:

* Xarxa de transport de qualitat , accessible i adaptada a les
necessitats de la societat:
* D’alta i molt alta capacitat: Xarxa de Bus i Metro
* Bus a la demanda ElMeuBus
* Transport d’última milla en bicicleta elèctrica AMBici
* Altres: Telefèric, Funicular, Tramvia Blau, BUS turístic.
* Sistema de transport integrat facilitant al màxim la
intermodalitat per contribuir a aconseguir una mobilitat més
sostenible.
* Capacitat de transport: TMB té una capacitat total de transport
de més de 220.000 persones per quilòmetre i hora.
* Reducció de la contaminació: gràcies al transport de viatgers
TMB evita les emissions de 380.000 tones de CO2, 1.000 tones de
NOx i 24 tones de partícules anuals. Emissions que es generarien
si aquest transport s’hagués fet en vehicle privat.
* Eficiència energètica: gràcies al transport de viatgers TMB
evita el consum 1.100 GWh/any d’energia . Quantitat d’energia
necessària per transportar el mateix nombre de viatgers en
vehicle privat.
* Reducció de la congestió: gràcies l’eliminació de 2.900
vehicles privats equivalents de la via pública i que serien
necessaris per oferir el mateix servei de transport.
* Busos i trens energèticament eficients i menys contaminants. La
compra de flota de BUS amb tecnologia més eficient suposa una
reducció de 32.000 t de CO2 . Els trens s’alimenten d’energia
elèctrica renovable i, per tant, ja no emeten CO2.

TMB vol formar part del Consell Ciutadà per la Sostenibilitat:

* Per representar el sector del transport públic i aportar el seu
coneixement.
* Per donar resposta a les necessitats i expectatives de les
parts interessades (stakeholders) relacionades amb el transport
públic.
* Per contribuir a estendre la cultura de la sostenibilitat a la
ciutat impulsant el Compromís Ciutadà per la Sostenibilitat, la
seva implantació i seguiment.
* Continuar contribuint a la construcció de la ciutat de
Barcelona com un espai públic de qualitat, inclusiu, saludable i
sostenible per al conjunt de la població. Amb menys vehicles
privats, contaminació i soroll. Amb més mobilitat activa,
transport públic i espais agradables i verds.
* Per participar en el desenvolupament de polítiques de
sostenibilitat que ajudin a afrontar els reptes que tenim per
davant.

TMB presenta la candidatura de Sònia Centelles i Artigas,
Directora de Qualitat i Gestió Ambiental de TMB. Ambientòloga de
formació, amb més de 20 anys d’experiència en sostenibilitat i
fins ara membre del Consell Ciutadà per la Sostenibilitat i de la
taula d’emergència climàtica.